  Майя Бывальцева Удмуртиын пӧсь куазь пудолэн асшӧдонэз вылын шӧдӥськытэк ӧз кыльы – гурт возёсъёсын йӧл кыскон 850 тонналэсь трослы кулэсмиз. Со сярысь журналистъёсын пумиськылыкуз элькун кивалтэтлэн тӧроезлэн воштӥсез – гурт возёсъя но сиён-юонъя министр Ольга Абрамова вераз. 3-тӥ пӧсьтолэзьысен йӧл кыскон шуак усиз. Со дырысен нуналмысь кулэсме. 14 пӧсь нуналъёс ӵоже 865 тонна ӧжытгес йӧл кыскемын, одӥг йырлы шорлыдын 2,2 килограмм йӧлэз ыштӥмы. Кылем арысь та вакытэн ӵошатыса, одӥг скаллэсь уй-нуналаз 6,5 килограммлы ӧжытгес йӧл потэ, туннэ со 18,4 килограмм. Инвожое тросэз 20,6 килограмм вал Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрСолэн кылъёсызъя, температуралэн лэзькемез но зоръёс югдурез шуак уз воштэ – сыӵе дыръя омырлэн мускытлыкез ӝутске, соин ик пудо пӧсьтолэзь пумозь уз тупатскы на. Туннэ нуналлы элькунысь витяз гинэ ёросъёсын уй-нуналаз йӧл кысконъя лыдпусъёссы будо: Вотка ёрос 191 килограмм ватсаз, Ува ёрос – 87, Вавож – 80, Можга ёрос – 20, Сьӧлта ёрос – 16 килограмм. Будосъёс понна югдур урод ӧвӧл. Пудо сиёнлы турынъёс будэмын ни вал, али куазь соосты ӟечлыко дасяны луонлык сётэ. Юосты дышем дыре араны потозы: пӧсьтолэзь пумын – гудырикошкон кутсконын. Одӥг гектарысь кылем арынлэсь ӧжыт уз луы шуыса чаклало, миым шорлыдын 21,4 центнер люкаськиз вал. 1-2 арня ӵоже куазь кӧс возиськиз на ке, тысь ӝоггес кисьмалоз но векчигес луоз, со урожай вылын шӧдӥськоз. Зоро дыръя тысь умойгес кисьмалоз, но соку сое куасьтыны тросгес кужым кулэ луоз. Тодэ вайытом, Пичи пурга ёросысь одӥгез гурт возёс юосты араны потӥз ни. Тегъёс: Удмуртия гуртвозёс куазь йӧл пудо гуртвозёсъяминистерство ОльгаАбрамова пудосиён ютысь  